## Pravilnik o smještaju tražitelja azila, azilanata i stranaca pod privremenom zaštitom

### NN 108/2004 (4.8.2004.), Pravilnik o smještaju tražitelja azila, azilanata i stranaca pod privremenom zaštitom

# MINISTARSTVO UNUTARNJIH POSLOVA

2090

Na temelju članka 69. Zakona o azilu (»Narodne
novine«, broj 103/03.) ministar unutarnjih poslova donosi

## PRAVILNIK

### O SMJEŠTAJU TRAŽITELJA AZILA, AZILANATA I STRANACA POD PRIVREMENOM ZAŠTITOM

I. OPĆE ODREDBE

Članak 1.

Ovim Pravilnikom propisuje se način i uvjeti
smještaja tražitelja azila, azilanata i stranaca pod privremenom zaštitom.

Članak 2.

Prihvatilište za tražitelje
azila (u daljnjem tekstu: Prihva­tilište) mora se nalaziti u blizini naselja i
imati mogućnost prik­ljučka na električnu mrežu, telefonsku mrežu, vodovod,
kanalizaciju te prometnu vezu s naseljem, a ukoliko ne postoji mogućnost
priključka na javnu mrežu, mora se osigurati vlastita infrastruktura.

Prostor Prihvatilišta
mora sadržavati zelene površine za pro­vođenje slobodnog vremena smještenih
osoba.

Prihvatilište mora
udovoljavati općim uvjetima utvrđenim urbanističkim, građevinskim, tehničkim,
sanitarnim, požarno-preventivnim propisima te propisima o zaštiti i unapređenju
okoliša.

Članak 3.

U Prihvatilištu se tražiteljima azila osigurava
adekvatan smještaj.

U Prihvatilištu će se osigurati zasebne
prostorije za smještaj muškaraca, žena, maloljetnika bez pratnje, obitelji i
osoba s invaliditetom.

Prihvatilište sadrži
prostoriju za dječju igraonicu, blagovaonicu, dnevni boravak, sanitarni čvor,
prostoriju za liječničke preglede, skladišni prostor, prostoriju za odlaganje
aparata, pribora i sredstava za pranje, čišćenje i dezinfekciju, prostoriju za čuvanje
lijekova i prostor za rekreaciju i radno okupacione aktivnosti.

Ovisno o veličini i
sadržaju prostorije iz stavka 3. ovog članka mogu biti višenamjenske.

Ako se obroci
pripremaju u Prihvatilištu, Prihvatilište mora imati kuhinju s priručnim skladištem
i drugim pratećim prostorijama.

Ako Prihvatilište pruža
uslugu pranja i glačanja rublja u Pri­hvatilištu, Prihvatilište mora imati
prostoriju za tu namjenu.

II. SMJEŠTAJ TRAŽITELJA AZILA

Članak 4.

Tražitelji azila i članovi uže obitelji tražitelja
azila smještaju se u Prihvatilište. Članovi uže obitelji tražitelja azila u
smislu ovog Pravilnika su bračni drug, maloljetna djeca koja nisu zasnovala
vlastitu obitelj, roditelj ili zakonski zastupnik maloljetnog tražitelja azila.

Osobe iz stavka 1. ovog
članka, ako za to postoje opravdani razlozi (nedostatak smještajnih kapaciteta
u Prihvatilištu, privremena nemogućnost rada Prihvatilišta radi renoviranja i
sl.), mogu se smjestiti i u drugi odgovarajući smještaj, sukladno odluci
Ministarstva unutarnjih poslova (u daljnjem tekstu: Ministarstvo).

Članak 5.

Kućni red Prihvatilišta
donosi voditelj Prihvatilišta.

Članak 6.

Nakon sedam dana
boravka u Prihvatilištu ili drugom odgo­varajućem objektu, tražitelj azila može,
uz suglasnost Ministarstva, boraviti bilo gdje na području Republike Hrvatske,
o svom trošku.

U slučaju iz stavka 1.
ovog članka tražitelj azila mora priložiti dokaz o dostatnim sredstvima za uzdržavanje
i ovjerenu presliku ugovora o najmu ili ovjerenu izjavu vlasnika stana da prima
tražitelja azila na stanovanje.

Članak 7.

Tražitelj azila prije
smještaja u Prihvatilište obavit će u prihvatnom postupku higijenski i
zdravstveni pregled te zdravstveni nadzor prema epidemiološkoj indikaciji.

Sadržaj higijenskog i
zdravstvenog pregleda te zdravstvene zaštite tražitelja azila određuje
ministarstvo nadležno za poslove zdravstva.

Članak
8.

Tražitelji azila, na
vlastiti zahtjev smještaju se s članovima obitelji, ukoliko to dopuštaju smještajni
kapaciteti Prihvatilišta.

Članak 9.

Prilikom smještaja
ranjivih skupina tražitelja azila potrebno je prilagoditi materijalne uvjete
prihvata, osigurati liječničku i psihološku skrb te sukladno potrebama
primjereni rehabilitacijski tretman.

Ranjive skupine tražitelja azila, u smislu ovog
Pravilnika, su poslovno nesposobne osobe, maloljetnici, maloljetnici bez
pratnje, starije i nemoćne osobe, teško bolesne osobe, osobe s invaliditetom,
trudnice, samohrani roditelji te žrtve mučenja, silovanja ili drugog nasilja.

Članak 10.

Maloljetnici bez pratnje smještaju se u odvojene
prostorije Prihvatilišta, a mogu se smjestiti i sa starijim srodnicima,
poznanicima ili s obitelji udomitelja.

Žene samci smještaju se odvojeno od muškaraca.

Članak 11.

Tražitelj azila smješten u Prihvatilištu ima
osigurana tri ob­ro­ka dnevno.

Osobama s posebnim
prehrambenim potrebama osigurat će se dodatni obroci koji odgovaraju njihovom
zdravstvenom stanju i posebnim potrebama. Sastav i kakvoća hrane za te osobe
određuje se po preporuci liječnika.

Tražitelju azila, na
njegov zahtjev, osigurat će se prehrana u skladu s načelima njegove
vjeroispovijesti.

Članak 12.

Tijekom boravka u
Prihvatilištu tražitelju azila osiguravaju se najnužnije higijenske potrepštine
te po potrebi odjeća i obuća.

Članak 13.

Sredstva za smještaj, prihvat i opskrbu tražitelja
azila u Prihvatilištu osigurava Ministarstvo.

III. SMJEŠTAJ AZILANATA

Članak 14.

Azilantu koji nije u
mogućnosti pronaći smještaj, smještaj će se osigurati u smještajnim
kapacitetima kojima za tu namjenu raspolaže Republika Hrvatska.

Azilantu se može
osigurati smještaj i u smještajnim kapacitetima kojima raspolaže vjerska
zajednica, humanitarna organizacija, trgovačko društvo, udruga i druga domaća i
strana pravna ili fizička osoba s kojom ministarstvo nadležno za poslove
socijalne skrbi zaključi ugovor o pružanju usluga smještaja azilanata.

Članak 15.

Sadržaj usluge smještaja
azilanata podrazumijeva stanovanje u primjerenom stambenom prostoru u kojem se
mogu zadovoljiti osnovne higijenske potrebe te samostalno organiziranje
(pripremanje) prehrane.

Članak 16.

Azilantu – trudnici tri
mjeseca prije očekivanog poroda, roditelju s djetetom do šest mjeseci starosti,
a u iznimnim slu­čajevima do godine dana starosti djeteta, tjelesno i mentalno
bolesnoj osobi, osobi ovisnoj o alkoholu, drogi ili drugim opojnim sredstvima
kojoj nije potrebno bolničko liječenje, odrasloj i starijoj osobi kojoj je zbog
trajnih promjena u zdravstvenom stanju i nemoći prijeko potrebna stalna pomoć i
njega druge osobe, maloljetniku bez pratnje, djetetu ili mlađem punoljetniku s
pore­mećajem u ponašanju, smještaj će se osigurati u odgovarajućem domu
socijalne skrbi ili u udomiteljskoj obitelji.

Članak 17.

Odluku o smještaju azilanta donosi Centar za
socijalnu skrb na čijem području tražitelj azila boravi u vrijeme priznavanja
statusa azilanta.

Odluka iz stavka 1. ovog članka dostavlja se
Ministarstvu i Centru za socijalnu skrb na čijem području će azilant biti smješten.

Članak 18.

Azilant za kojeg Centar za socijalnu skrb utvrdi
da ostvaruje prihod, posjeduje imovinu ili ima osobu koja ga uzdržava,
sudjeluje u plaćanju troškova smještaja sukladno propisima o socijalnoj skrbi,
uplatom sredstava na žiro račun Centra za socijalnu skrb na čijem području je
azilant smješten.

Članak 19.

Tijekom prava na smještaj azilant može
ostvarivati sve oblike humanitarne pomoći kao i druge oblike pomoći koje pružaju
udruge građana, vjerske i druge organizacije.

Članak 20.

Sredstva za ostvarivanje prava na smještaj
azilanata osiguravaju se u Državnom proračunu i terete sredstva ministarstva
nadležnog za poslove socijalne skrbi.

IV. SMJEŠTAJ STRANACA POD PRIVREMENOM ZAŠTITOM

Članak 21.

Stranci pod privremenom zaštitom smještaju se u
odgova­rajuće objekte koje za tu namjenu osigurava Republika Hrvatska.

Odredbe ovog Pravilnika koje se odnose na smještaj
tra­žitelja azila i azilanata na odgovarajući se način primjenjuju i na smještaj
stranaca pod privremenom zaštitom.

V. ZAVRŠNA ODREDBA

 Članak
22.

Ovaj Pravilnik stupa na snagu osmog dana od dana
objave u »Narodnim novinama«.

Broj: 511-01-52-30042/04
Zagreb, 21. srpnja 2004.

Ministar
**Marijan Mlinarić, dr. med., v. r.**

Pravilnik, NN 108/2004-2090